Virallinen lehti nro C 313 , 12/10/1998 s. 0191



B4-0815, 0827, 0839, 0855, 0856 ja 0857/98 Päätöslauselma metsäpaloista Euroopan unionissa Euroopan parlamentti, joka A. on järkyttynyt Kanarian, Katalonian, Galician ja Kastilia-Léonin (Espanja) itsehallintoalueilla heinäkuussa ja elokuussa syttyneistä lukuisista metsäpaloista, jotka aiheuttivat yhden ihmishengen menetyksen ja tuhosivat yli 1 000 hehtaaria Teneriffan eteläosissa, 30 000 hehtaaria Kataloniassa, 30 000 hehtaaria Galiciassa ja 3 000 hehtaaria Kastilia-Léonissa, B. on huolestunut Italian eteläosissa ja erityisesti Sisiliassa kesällä syttyneistä useista metsäpaloista, jotka tuhosivat laajoja metsäalueita, C. on huolestunut tuhoista, joita metsäpalot aiheuttivat kesäkuukausien aikana Portugalissa, D. ottaa huomioon Kreikassa vuoden 1998 kesä-, heinä- ja elokuun aikana riehuneiden tulipalojen ennätysmäisen korkean määrän (5 048) ja ihmishenkien menetyksen sekä ennennäkemättömän suuret tuhot metsäalueilla, E. ottaa myös huomioon näiden katastrofien aiheuttamat vakavat aineelliset ja ympäristövahingot kyseisillä Euroopan unionin alueilla, F. ottaa huomioon maanviljelijöiden kärsimät vakavat taloudelliset menetykset tuhoalueilla sekä metsille ja ympäristölle aiheutuneet vahingot alueilla, jotka ovat hyvin alttiita aavikoitumiselle, G. ottaa huomioon, että kesäisin syttyvät metsäpalot ovat yleinen ongelma kaikkialla Välimeren alueella ja Etelä-Euroopassa ja että geomorfologiset ja ilmastolliset piirteet, jotka ovat omiaan aiheuttamaan metsäkatoa ja eroosiota, tekevät Etelä-Euroopasta yhden metsäpaloille alttiimmista alueista Euroopan unionissa, H. palauttaa mieliin, että tulipalot ovat koskettaneet myös suojeltuja alueita ja vaarantaneet useiden alueelle tyypillisten lajien olemassaolon eri alueilla, samoin kuin näiden alueiden talouden, I. on huolestunut siitä, että useat metsäpalot ovat voineet olla seurausta taloudellisten etujen vuoksi sytytetyistä tuhopoltoista, J. ottaa huomioon, että useimmissa maissa, joissa metsäpaloja esiintyy säännöllisesti, on jo olemassa tulipalojen sammuttamiseen tarkoitettua lentokalustoa, ja palauttaa mieliin, että mahdollisimman tehokkaiden palontorjuntavälineiden nopea käyttöönsaaminen on ehdottoman tärkeää, K. ottaa huomioon, että nykyiset rajat ylittävän yhteistyön muodot vedellä tulipaloja sammuttavien lentokoneiden välillä ovat usein riittämättömiä, jolloin ei ole mahdollista reagoida ajoissa eikä riittävin välinein; Euroopan parlamentti, joka 1. Ilmaisee vilpittömän osanottonsa ja valittelunsa uhrien perheille sekä näiden katastrofien vuoksi vaikeuksiin joutuneelle väestölle; 2. Pyytää komissiota vapauttamaan tarvittavia varoja kyseisillä alueilla aiheutuneiden taloudellisten vahinkojen ja ympäristövahinkojen lieventämiseksi mahdollisimman suuressa määrin; 3. Pyytää sellaisen yhteisön metsäpolitiikan täytäntöönpanoa, jossa otetaan huomioon Välimeren alueen metsien erityispiirteet; 4. Pyytää komissiota laatimaan metsäpalojen ehkäisemistä ja sammuttamista koskevan toimintasuunnitelman, johon sisältyisi toimenpiteitä paremman koordinoinnin ja yhteistyön varmistamiseksi jäsenvaltioiden välillä, mukaan lukien kaluston, erityisesti lentokaluston, järjestäminen yhteiseen käyttöön vedellä tulipaloja sammuttavien lentokoneiden välisen jatkuvan yhteistyön käynnistämisen avulla, ja harkitsemaan eurooppalaisen lentosammutusryhmän perustamista metsäpalojen torjumista varten; 5. Pyytää kansallisia ja alueellisia viranomaisia yhdistämään ja koordinoimaan toimiaan tehokkaalla tavalla sekä tulipalojen ehkäisemistä että niiden sammuttamista koskevassa politiikassa; 6. Pyytää komissiota laatimaan yhdessä toimivaltaisten viranomaisten kanssa suunnitelman vahinkoja kärsineiden alueiden jälleenrakentamisesta antamalla yhteisön rahastoista, erityisesti Euroopan aluekehitysrahastosta (EAKR) ja EMOTR:n ohjausrahastosta, käyttöön varoja metsien uudelleenistuttamista ja tulipalojen ehkäisemistä varten, ja vahvistamaan tuhopoltoista vastuulliset tahot; 7. Korostaa sitä merkitystä, jota yhteisen maatalouspolitiikan vaihtoehdoilla voi olla tämän tyyppisten katastrofien välttämisessä; 8. Kehottaa puhemiestään välittämään tämän päätöslauselman komissiolle, neuvostolle ja asianomaisten jäsenvaltioiden hallituksille.